text: BIOS-chef efter første vagt: Jeg er lettet 
  01 september 2015 kl. 06.35
  Overtagelsen af ambulancetjenesten er forløbet positivt for BIOS. Vagtchefen for Sydvestjylland er lettet efter de første timer i jobbet.
  De første timer er forløbet uden de store problemer for BIOS som ambulancetjeneste i Syd- og Sønderjylland. Sådan lyder det fra selskabet, der overtog opgaven ved midnat.
  Vagtchefen for BIOS i Sydvestjylland indrømmer, at han er en lettet mand.
  - Der har været rigtig meget logistik med køretøjer, og der er brugt rigtig lang tid på at forberede overtagelsen. Derfor er jeg også rigtig lettet - og det er medarbejderne også. Vi har alle en god mavefornemmelse efter den første nat, siger vagtchef René Sigvartsen til TV SYD.
  De næste timer er der dog tid til at ændre på småting i driften, forklarer vagtchefen.
  - Vi skal lige have finjusteret vores materiel i bilerne. Det handler om , hvordan vi pakker bilerne bedst muligt - og udnytter dem bedst muligt.
  Sydvestjylland har i alt 55 BIOS-ambulancer i området.
  